Id-darbtejn champion tal-Formula 1 Fernando Alonso jista’ jirritorna s-sena d-dieħla. Għalkemm s’issa l-istaġun tal-Formula 1 għadu ma bediex, l-attenzjoni mitfugħa kollha fuq is-sewwieqa fejn diġà beda jseħħ iċ-ċaqliq għall-istaġun li ġej. Filwaqt li Carlos Sainz ser jissieħeb mal-Ferrari u Daniel Ricciardo ser jingħaqad mal-McLaren, ir-Renault għadhom iridu jsibu sewwieq li jieħu post l-Awstraljan fl-2021. L-ispekulazzjoni kompliet tikber li Alonso jista’ jirritorna wara li Flavio Briatore għamilha ċara li l-Ispanjol għad għandu l-ħeġġa sabiex isuq u ż-żmien li żamm ‘il bogħod mill-isport jidher li swieh tajjeb. Fernando Alondo rebaħ iż-żewġ titli tiegħu mar-Renault fl-2005 u l-2006 biex kien waqqaf ir-renju ta’ Michael Schumacher. Fl-2007 mar mal-McLaren flimkien ma’ Lewis Hamilton imma dik kienet sena diżastruża għall-Ispanjol, tant li fl-2008 reġa’ mar mar-Renault. Fl-2009 beda jsuq mal-Ferrari u għamel magħhom sitt snin sakemm fl-2015 irritorna mal-McLaren. Fernando Alonso ser ikollu 40 sena fl-2021, imma Kimi Raikkonen għandu l-istess età u għadu jtellaq mal-Alfa Romeo. Ir-Renault jista’ jkun li għandhom l-għażla għaliex wara l-aħbar li Sebastien Vettel ser iħalli lill-Ferrari fi tmiem dan il-kampjonat, għadu mhux magħruf jekk fl-2021 il-Ġermaniż hux ser ikun qiegħed itellaq ma’ xi tim ieħor jew inkella hux ser jirtira mill-isport.